《春日集浮邱社 其二》
明代·陈万言

闻道浮邱伯，淹留葛令车。坡仙遗石后，秦尉筑坛馀。

未辟朱明洞，先寻水竹居。古松犹驻鹤，丹井已生鱼。

晋代空玄理，流尘暗翠舆。铜驼委荆棘，铁骑满郊墟。

游岳偕禽庆，全身拟大疏。云霄双舄远，芝术一丘锄。

勾漏应难觅，桑田尚未淤。不逢天上使，难辨石间书。

太史持龙节，南方建隼旟。临关占气色，入幕引冠裾。

净土参禅寂，真宫听步虚。城隅经草创，胜事借吹嘘。

眺览通冥浸，风谣变里闾。台阶归有日，吟望正愁予。

作者简介：（?—1535）明大名府大名人。世宗孝洁皇后父。诸生。嘉靖元年授鸿胪寺卿，改都督同知。封泰和伯。乞武清、东安地各千顷为庄田。给事中张汉卿谏阻，不纳。竟给以八百顷。及皇后崩，万言亦绌。